TPCH-TPOLY กอดคอกันวิ่ง หลังลุยงานโรงไฟฟ้าชีวมวลภาคใต้
TPCH-TPOLY กอดคอกันวิ่ง หลังลุยงานโรงไฟฟ้าชีวมวลภาคใต้
3 ส.ค. 2560

ผู้สื่อข่าวรายงานว่า ราคาหุ้นบริษัท ทีพีซี เพาเวอร์โฮลดิ้ง จำกัด (มหาชน) หรือ TPCH ปิดตลาดภาคเช้า ราคาอยู่ที่ 17.30 บาท บวก 0.40 บาท หรือ 2.37% สูงสุดที่ 17.40 บาท ต่ำสุดที่ 17 บาท มูลค่าซื้อขายที่ 27.68 ล้านบาท
ขณะเดียวกันราคาหุ้นบริษัท ไทยโพลีคอนส์ จำกัด (มหาชน) หรือ TPOLY ปิดตลาดภาคเช้า ราคาอยู่ที่ 4.60 บาท บวก 0.10 บาท หรือ 2.22% สูงสุดที่ 4.64 บาท ต่ำสุดที่ 4.48 บาท มูลค่าซื้อขายที่ 51.40 ล้านบาท
ทั้งนี้ราคาหุ้นปรับตัวขึ้น คาดว่ามีสาเหตุมาจากที่ประชุมคณะกรรมการบริษัท TPCH อนุมัติลงทุนโรงไฟฟ้าชีวมวล 4 โครงการใน 3 จังหวัดชายแดนภาคใต้ มูลค่า 4 พันล้านบาทพร้อมว่าจ้าง TPOLY ก่อสร้างโครงการโรงไฟฟ้าชีวมวลทั้ง 4 โครงการ
โดยที่ประชุมคณะกรรมการบริษัท TPCH เมื่อวานนี้ (2 ส.ค.) อนุมัติงบประมาณเกือบ 4 พันล้านบาท เพื่อลงทุนในโรงไฟฟ้าชีวมวลขนาดเล็ก (SPP) และขนาดเล็กมาก (VSPP) จำนวน 4 แห่ง ในพื้นที่ 3 จังหวัดชายแดนภาคใต้ ได้แก่ บริษัท ทีพีซีเอช เพาเวอร์ 1 จำกัด (ทีพีซีเอช 1) จะดำเนินการก่อสร้างโรงไฟฟ้าชีวมวล VSPP กำลังการผลิตเสนอขายไม่เกิน 9.2 เมกะวัตต์ ตั้งอยู่ที่ตำบลบุดี อำเภอเมือง จังหวัดยะลา ภายใต้งบประมาณรวมจำนวน 800 ล้านบาท ซึ่งรวมค่าที่ดิน ค่าก่อสร้าง เครื่องจักร อุปกรณ์และอะไหล่
บริษัท ทีพีซีเอช เพาเวอร์ 2 จำกัด (ทีพีซีเอช 2) จะดำเนินการก่อสร้างโรงไฟฟ้าชีวมวล VSPP กำลังการผลิตเสนอขายไม่เกิน 9.2 เมกะวัตต์ ตั้งอยู่ที่ตำบลบุดี อำเภอเมือง จังหวัดยะลา ภายใต้งบประมาณรวมจำนวน 788 ล้านบาท ซึ่งรวมค่าที่ดิน ค่าก่อสร้าง เครื่องจักร อุปกรณ์และอะไหล่
บริษัท ทีพีซีเอช เพาเวอร์ 5 จำกัด (ทีพีซีเอช 5) จะดำเนินการก่อสร้างโรงไฟฟ้าชีวมวล VSPP ตั้งอยู่ที่ตำบลบางปอ อำเภอเมือง จังหวัดนราธิวาส กำลังการผลิตเสนอขายไม่เกิน 6.3 เมกะวัตต์ ภายใต้งบประมาณรวมจำนวน 648 ล้านบาท ซึ่งรวมค่าที่ดิน ค่าก่อสร้าง เครื่องจักร อุปกรณ์และอะไหล่
บริษัท ปัตตานี กรีน จำกัด จะดำเนินการก่อสร้างโรงไฟฟ้าชีวมวล SPP ตั้งอยู่ที่ตำบลลิปะสะโง อำเภอหนองจิก จังหวัดปัตตานี กำลังการผลิตเสนอขายไม่เกิน 21 เมกะวัตต์ ภายใต้งบประมาณรวมจำนวน 1,721 ล้านบาท  ซึ่งรวมค่าที่ดิน ค่าก่อสร้าง เครื่องจักร อุปกรณ์ และอะไหล่
พร้อมอนุมัติให้บริษัทย่อยเข้าทำสัญญาว่าจ้างก่อสร้างโครงการโรงไฟฟ้าชีวมวลกับ TPOLY โดย ทีพีซีเอช 1 เข้าทำสัญญาว่าจ้างก่อสร้างโรงไฟฟ้าภายใต้งบประมาณก่อสร้างจำนวน 667.15 ล้านบาท ,ทีพีซีเอช 2  เข้าทำสัญญาว่าจ้างก่อสร้างโรงไฟฟ้าภายใต้งบประมาณก่อสร้างจำนวน 654.32 ล้านบาท ,ทีพีซีเอช 5 เข้าทำสัญญาว่าจ้างก่อสร้างโรงไฟฟ้าภายใต้งบประมาณก่อสร้างจำนวน 520.30 ล้านบาท และปัตตานี กรีน เข้าทำสัญญาว่าจ้างก่อสร้างโรงไฟฟ้าภายใต้งบประมาณก่อสร้างจำนวน 1,331 ล้านบาท